*Tämä artikkeli käsittelee Yhdysvaltain osavaltiota. Muita merkityksiä luetellaan täsmennyssivulla.*

**Florida** on Yhdysvaltain osavaltio, joka sijaitsee Pohjois-Amerikan itärannikolla pääosin niemimaalla, jonka läntisellä puolella on Meksikonlahti ja itäisellä puolella Atlantin valtameri. Kulttuurisesti ja historiallisesti sen katsotaan kuuluvan Yhdysvaltain eteläisiin osavaltioihin. Floridan naapuriosavaltiot ovat Georgia ja Alabama. Floridasta tuli Yhdysvaltain liittovaltion 27. osavaltio 3. maaliskuuta 1845.

Osavaltion väkiluku oli 21 538 187 vuonna 2020, joten se on väkiluvultaan Yhdysvaltain kolmanneksi suurin osavaltio. Pinta-alaltaan se on 22. laajin. Osavaltion pääkaupunki on Tallahassee ja suurimpia kaupunkeja ovat Jacksonville, Miami ja Tampa ja Orlando.

Maantiede
---------

### Sijainti ja maastonmuodot

Florida sijaitsee Pohjois-Amerikan itärannikolla pääosin niemimaalla, jonka läntisellä puolella on Meksikonlahti ja itäisellä puolella Atlantin valtameri. Kulttuurisesti ja historiallisesti sen katsotaan kuuluvan Yhdysvaltain eteläisiin osavaltioihin. Floridan naapuriosavaltiot ovat Georgia ja Alabama.

Florida on geologisesti nuorta aluetta. Suurin osa maa-alueesta on matalaa, alle 30 metriä merenpinnan yläpuolella. Maaperä muodostuu paljolti hiekasta ja kalkkikivestä. Suoalueet ja hiekkarannat ovat sille tyypillisiä.

### Ilmasto

Floridan niemimaa kuvattuna avaruusaluksesta
Floridan kartta
Ilmasto on eteläkärjessä trooppinen ja muualla Floridassa subtrooppinen. Kesät ovat kuumia ja kosteita ja talvet Suomen kesää vastaavia. Floridassa on ns. hurrikaanikausi, jolloin Floridaan rantautuvat kaukana merellä syntyneet hurrikaanit. Usein hurrikaani on heikentynyt sen kuljettua läpi Karibian maiden tai Bahaman, joten se ei yleensä ole murskaava, mutta tällaisiakin on Floridassa nähty. Pahiten Floridaa koetellut hurrikaani on ollut hurrikaani Andrew. Andrew’n jälkeen Floridassa ollaan kunnolla herätty varustautumaan vastaisuuden varalle. Teiden varsilla voi nähdä "evacuation route" -kylttejä, jotka opastavat oikean suunnan, jos hurrikaanin alta on pakko paeta.

### Luonto

Floridassa on paljon järviä ja soita. Suurin järvi on Okeechobeejärvi (engl. *Lake Okeechobee*). Eteläisessä Floridassa sijaitsee kuuluisa Evergladesin suoalue. Se on rauhoitettu, vaikkakin siellä järjestetään turisteille paljon muun muassa ilmatyynyalusajeluja. Suoalueella on paljon muun muassa alligaattoreita, joita elää Floridassa ihmisasutuksien lähelläkin. 

Vuonna 1996 Evergladesin suoalueelle putosi Miamista lähtenyt lentokone, jonka mukana kuoli 109 matkustajaa. Tuolloin alligaattorit piirittivät uponnutta konetta, eivätkä sukeltajat päässeet koneen hylylle ja tarkistamaan mahdollisia eloonjääneitä.

Floridan rannikkovesissä elää haita, jotka silloin tällöin purevat myös uimareita. Haiden takia Floridassa ei suositella öisiä uinteja, koska pimeän tultua hait uivat lähemmäksi rantaa kuin yleensä ja saattavat oleilla matalallakin. Vesissä on myös paljon muuta eläimistöä, jotka voivat estää uimisen, kuten meduusat ja varsinkin portugalinsotalaivat tai muunlaiset vaarat, kuten voimakas ristiaallokko. Näitä vaaroja valvotaan yleisillä uimarannoilla, joissa varoitustaulut ja hengenpelastajat ovat tuttu näky.

Historia
--------

Floridan ensimmäiset asukkaat olivat metsästäjä-keräilijöitä, jotka asettuivat sinne ainakin 12 000 vuotta sitten. Siihen aikaan meri oli alempana ja niemimaa laajempi kuin nykyisin. Ensimmäinen alueella käynnistä kirjoittanut eurooppalainen oli espanjalainen Juan Ponce de León vuonna 1513. Hän kutsui niemeä nimellä "Pascua florida" sen monien kukkien takia. Hernando de Soto tutki aluetta 1539–1543 etsien turhaan kultaa ja hopeaa. Espanjalaiset perustivat ensimmäisen siirtokunnan 1565. Britit saivat alueen haltuunsa seitsenvuotisen sodan jälkeen 1763. Yhdysvaltain vapaussodan jälkeen se siirtyi uudelleen espanjalaisille 1784. 

Florida espanjalaisten hallinnassa oli merkittävä paenneille orjille, koska he olivat siellä laillisesti vapaita. Uudisasukkaiden ei ollut myöskään vaikeaa saada maata käyttöönsä. Yhdysvaltain asevoimat vaikuttivat myös tuolloin harvaan asutulla alueella taistellen esimerkiksi seminoli-intiaaneja vastaan. Vuonna 1821 Espanja luovutti Floridan Yhdysvalloille virallisesti.

Tällöin Floridasta tuli territorio ja liittohallinto alkoi poistaa alkuperäisväestöä järjestelmällisesti pakkokeinoin, mikä johti kolmeen seminolisotaan (1817–1818, 1835–1842 ja 1855–1858). Nykyään jäljellä on neljä reservaattia. Vuonna 1840 Floridan asukasluku oli kasvanut 54&nsp;477:ään, josta lähes puolet koostui orjista. Talouden perustana oli keskiseen Floridaan keskittynyt maatalous, ja sisällissotaan saakka viljelysmaiden omistajilla oli huomattavaa poliittista valtaa territoriossa.

Vuonna 1845 Floridasta tuli Yhdysvaltojen osavaltio. 1855 alkoi kolmas seminolisota (1855–1858). Yhdysvaltalaisten tarkoitus oli ajaa seminolit länteen, mutta karkotus epäonnistui.

Hallinto ja politiikka
----------------------

Floridan vanha ja uusi parlamenttitalo Tallahasseessa.
Floridan lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on 40 jäsentä, alahuoneessa eli edustajainkokouksessa on 120 jäsentä. Alahuoneen jäsenet valitaan kahdeksi vuodeksi, senaattorit neljäksi vuodeksi kerrallaan. Sama henkilö voi olla tehtävässä korkeintaan kahdeksan vuotta.

Ylintä toimeenpanovaltaa käyttää kuvernööri. Vuodesta 2019 kuvernöörinä on ollut Ron DeSantis. Hänet valittiin jatkokaudelle vuoden 2022 vaaleissa.

Osavaltio on jaettu 67 piirikuntaan.

Florida on 2000-luvulla ollut presidentinvaaleissa tärkeä vaa'ankieliosavaltio, jonka voittamisesta demokraatit ja republikaanit ovat kamppailleet kiihkeästi. Vuonna 2000 Floridan vaalitulos oli niin täpärä, että George W. Bushin voitto varmistui vasta yli kuukausi vaalipäivän jälkeen. Vuonna 2016 Donald Trump voitti Hillary Clintonin Floridassa noin 113 000 äänen erolla. 2020-luvun alkupuolella Florida laajalti menetti vaa'ankieliosavaltion statuksensa.

Talous
------

Floridan bruttokansantuote vuonna 2010 oli 748 miljardia dollaria. Se oli Yhdysvaltojen osavaltioista neljännellä tilalla.

Floridan bruttokansantuote vuonna 2017 oli 967,34 miljardia Yhdysvaltain dollaria. Henkilökohtaiset tulot henkeä kohti olivat 39 842 dollaria, 39. eniten liittovaltiossa.

Suurin tulonlähde on matkailu. Florida tuottaa myös paljon hedelmiä, vihanneksia sekä raakafosfaattia. Orlando on Yhdysvaltojen suosituin turistikohde ja Yhdysvaltojen kansalaisten suurin turistikohde. Turistit ovat noin 90-prosenttisesti yhdysvaltalaisia. Miami on suosittu turistikohde, josta lähtevät Port of Miamin kautta Karibian-risteilyt. Miami on Yhdysvaltojen suosituin kansainvälinen turistikohde – noin puolet turisteista on ulkomaalaisia.

Vuonna 2012 Fortune 500-listalla oli 15 floridalaista yritystä. Suurimmat niistä olivat World Fuel Services, Publix Super Markets ja Tech Data.

Vuonna 2013 Etelä-Floridan suurimmat työnantajat olivat

1. Baptist Health South Florida
2. Miamin yliopisto
3. American Airlines
4. Broward Helth
5. Miami Dade College

### Liikenne

Floridassa on viisi suurta lentoasemaa: Fort Lauderdale – Hollywoodin kansainvälinen lentoasema Fort Lauderdalessa, Southwest Florida International Fort Myersissä, Miamin kansainvälinen lentoasema Miamissa, Orlandon kansainvälinen lentoasema Orlandossa ja Tampan kansainvälinen lentoasema Tampassa. Kaikkiaan osavaltiossa on 66 lentoasemaa.

Floridassa on 19 satamaa, joista suosituimmat ovat Fort Pierce, Jacksonville, Miami, Port Everglades ja Tampa.

Väestö
------

### Floridan alkuperäiskansa: seminoli-intiaanit

**Amerikan intiaaneja**

Floridan keskiosissa on seminoli-intiaaniheimon reservaatteja. Koska intiaanit ovat Floridassa alkuperäiskansaa, heidän ei tarvitse maksaa veroja. Heille on annettu myös muita etuoikeuksia kuten rahapelien järjestäminen (laitonta Floridassa), kuitenkin vain hallinnoimillaan alueilla. Suurin osa seminoleista asuu kuitenkin Floridan ulkopuolella seminolisotien seurauksena.*lähde?*

Floridan rannikolta Manasota Keystä on löydetty 7 000 vuoden vanhoja ihmisen luita, paikasta joka on aikoinaan ollut makeanveden allas ja hautausmaa. Niiden tutkimisen toivotaan antavan uutta tietoa Floridan esihistoriallisen ajan elämästä. Luiden sijoituksesta neuvotellaan seminoli-intiaanien kanssa.

### Väestön kehitys

| Vuosi | Väkiluku |
| --- | --- |
| 1830 | 34 730 |
| 1840 | 54 477 |
| 1850 | 87 445 |
| 1860 | 140 424 |
| 1870 | 187 748 |
| 1880 | 269 493 |
| 1890 | 391 422 |
| 1900 | 528 542 |
| 1910 | 752 619 |
| 1920 | 968 470 |
| 1930 | 1 468 211 |
| 1940 | 1 897 414 |
| 1950 | 2 771 305 |
| 1960 | 4 951 560 |
| 1970 | 6 789 443 |
| 1980 | 9 746 324 |
| 1990 | 12 937 926 |
| 2000 | 15 982 378 |
| 2010 | 18 801 310 |
| 2020 | 21 538 187 |

### Floridan nykyväestö

Floridan väkiluku on nykyään Yhdysvaltojen osavaltioista kolmanneksi suurin. Noin 75 prosenttia Floridan väestöstä on valkoihoisia, 16 prosenttia mustia. Yli viidennes osavaltion väestöstä kuuluu hispaanoihin. Osavaltion pääuskontokunnat ovat protestanttisuus ja katolilaisuus, mutta osavaltiossa on myös huomattava juutalainen vähemmistö.

Varsinkin talvisin osavaltiossa asuu eläkepäiviään viettäviä ihmisiä, myös suomalaisia. Lake Worth on yksi suomalaisten suosima paikka.

Kulttuuri
---------

### Nähtävyydet ja vapaa-aika

Columbia-sukkulan laukaisu John F. Kennedy Space Centeristä.
Maailman suurin teema- ja huvipuisto Walt Disney World sijaitsee Orlandossa. Orlandossa on myös paljon muita erilaisia Walt Disney Worldista erillään olevia huvittelupuistoja, kuten vesihuvipuisto Wet`n wild, eläin- ja elämyspuisto Sea World Orlando ja Universal Studios Florida (Universalin omat huvittelupuistot).

Orlandosta noin 65 kilometriä itään sijaitsee Kennedy Space Center -avaruuskeskus. Turisteille on rakennettu oma alueensa, jossa voi tutustua Nasan ja avaruustoiminnan eri osa-alueisiin. Lisämaksusta on mahdollisuus päästä erilaisille kiertoajeluille lähemmäs muun muassa laukaisualustoja.

Aivan Floridan eteläkärjestä lähtee pitkä silloilla yhdistetty saarijono nimeltä Florida Keys. Saarijonon lopussa sijaitsee "Southern point" eli Yhdysvaltojen eteläisin kohta, josta on matkaa Kuubaan noin 145 kilometriä.

Golf on suosittu urheilulaji suotuisan ilmaston vuoksi: viheriöt viheriöivät lähes aina.

Varsinkin Miamissa on paljon nähtävissä latinolaisvaikutteista kulttuuria. Floridassa asuu paljon muun muassa kuubalaisia ja puertoricolaisia.

Floridassa sijaitsee myös mikrovaltio Conchin tasavalta, joka painoi eräässä vaiheessa oman valuuttansa ja asetti rajatarkastusaseman, tosin vain lyhyeksi ajaksi, protestoidakseen hyljeksittyä asemaansa. 

Floridassa on paljon suuria ostoskeskuksia. Fort Lauderdalessa on valtava ostospaikka nimeltä Swap Shop, jossa on suuri kirpputori ja ulkoilmaelokuvateatteri. Siellä järjestetään erilaisia esityksiä sirkustyyliin ja siellä kiertää myös erilaisia näyttelyitä.

### Urheilu

Daytona International Speedway
Sébastien Grosjean pelaamassa Miami Masters -turnauksessa
Hard Rock Stadium
Suurin osa baseballin pääsarjan Major League Baseballin joukkueista järjestää kevätharjoitukset Floridassa. Osavaltio sai ensimmäisen ammattilaisurheilujoukkueensa vuonna 1966, kun Miami Dolphins perustettiin Miamiin. Nykyisin ammattilaisurheilun lisäksi myös junioriurheilulla on vahva rooli osavaltiossa. Myös Floridan yliopistot ovat vahvasti edustettuina yliopistosarjassa.

Golf, tennis ja moottoriurheilu ovat suosittuja urheilumuotoja Floridassa. Osavaltiossa on viisi moottoriurheilurataa: Daytona International Speedway, Homestead-Miami Speedway, Sebring International Raceway, Streets of St. Petersburg ja Walt Disney World Speedway. Perinteisesti Floridassa on järjestetty yksi ATP-kiertueen tennisotteluista. World Golf Hall of Fame sijaitsee osavaltiossa St. Augustinessa.

| Joukkue | Kaupunki | Sarja & laji | Kotikenttä | Perustettu | Mestaruudet |
| --- | --- | --- | --- | --- | --- |
| Miami Dolphins | Miami Gardens | NFL, amerikkalainen jalkapallo | Hard Rock Stadium | 1966 | 2 |
| Miami Heat | Miami | NBA, koripallo | American Airlines Arena | 1988 | 3 |
| Miami Marlins | Miami | MLB, baseball | New Marlins Ballpark | 1993 | 2 |
| Florida Panthers | Sunrise | NHL, jääkiekko | BB&T Center | 1993 | 0 |
| Tampa Bay Lightning | Tampa | NHL, jääkiekko | St. Pete Times Forum | 1992 | 3 |
| Tampa Bay Buccaneers | Tampa | NFL, amerikkalainen jalkapallo | Raymond James Stadium | 1976 | 1 |
| Tampa Bay Rays | St. Petersburg | MLB, baseball | Tropicana Field | 1998 | 0 |
| Orlando City SC | Orlando | MLS, jalkapallo | Citrus Bowl | 2015 | 0 |
| Orlando Magic | Orlando | NBA, koripallo | Amway Arena | 1989 | 0 |
| Jacksonville Jaguars | Jacksonville | NFL, amerikkalainen jalkapallo | Jacksonville Municipal Stadium | 1995 | 0 |
| Orlando Predators | Orlando | AFL, arena football | Amway Arena | 1991 | 2 |
| Fort Lauderdale Strikers | Fort Lauderdale | NASL, jalkapallo | Lockhart Stadium | 2006 | 0 |
| Tampa Bay Storm | Tampa | AFL, arena football | St. Pete Times Forum | 1987 | 5 |
| Inter Miami CF | Miami | MLS, jalkapallo | DRV PNK Stadium | 2018 | 0 |

Katso myös
----------

* Bermudan kolmio
* Intiaanien pakkomuutot (koskien Floridan seminoleja)
* Intiaanisodat (koskien Floridan seminoleja)

Lähteet
-------

1. ↑  QuickFacts - Florida *United States Census Bureau*. Viitattu 21.8.2021. (englanniksi)
2. ↑  Citypopulation
3. ↑  Florida Encyclopedia Britannica. Viitattu 23.12.2013. (englanniksi)
4. 1 2  History of Florida Florida State
5. ↑  Tindall, George Brown, and David Emory Shi. (edition unknown) America: A Narrative History. W. W. Norton & Company. 412. ISBN 978-0-393-96874-3
6. ↑  Florida State Legislature US Legal. Viitattu 22.12.2013. (englanniksi)
7. ↑  Ron DeSantis Officially Sworn in as 46th Governor of Florida NBC Miami. Viitattu 12.1.2019. (englanniksi)
8. ↑  Contorno, Steve: Ron DeSantis will win reelection as Florida governor, CNN projects  8.11.2022. CNN. Viitattu 3.11.2023. (englanniksi)
9. ↑  Florida Counties - Populated Places in 67 Counties Home Town Locator. Viitattu 1.2.2014. (englanniksi)
10. ↑  Florida: The swingiest swing state CNN. Viitattu 2.8.2017.
11. ↑  Florida Results The New York Times. Viitattu 2.8.2017.
12. ↑  Brigid Kennedy: Why Florida is no longer a swing state *theweek*.  14.11.2022. Viitattu 23.10.2023. (englanniksi)
13. ↑  Gross State Product Greyhill Advisors. Viitattu 23.12.2013. (englanniksi)
14. ↑  Gross Domestic Product (GDP) of the United States in 2017, by state (in billion current U.S. dollars) Statista. Viitattu 20.2.2019. (englanniksi)
15. ↑  Per capita Real Gross Domestic Product (GDP) of the United States in 2017, by state (in chained 2009 U.S. dollars) Statista. Viitattu 20.2.2019. (englanniksi)
16. ↑  An Economic Look at Mordern Florida Florida History
17. ↑
18. ↑
19. ↑  Florida boasts 15 companies large enough to make 2013 Fortune 500 Tampa Bay Times. Viitattu 1.2.2014. (englanniksi)
20. ↑  The List: Top 25 South Florida Largest Employers  5.7.2013. South Florida Business Journal. Viitattu 1.2.2014. (englanniksi)
21. ↑  List of the major international airports throughout the United States Nations Online. Viitattu 8.2.2014. (englanniksi)
22. ↑  List of all airports in Florida, USA Airport Authority. Viitattu 8.2.2014. (englanniksi)
23. ↑  Florida World Port Source.  Arkistoitu 8.4.2014. Viitattu 6.3.2014. (englanniksi)
24. ↑  Resident Population Data
25. ↑  American Fact Finder
26. ↑  The Pew Forum
27. ↑  Orlando's Top 5 Attractions Travel Channel. Viitattu 8.3.2014. (englanniksi)
28. ↑  Universal Orlando Travel Channel. Viitattu 8.3.2014. (englanniksi)
29. ↑  Kennedy Space Center Visitor and Area Information Nasa.  Arkistoitu 28.11.2022. Viitattu 8.3.2014. (englanniksi)
30. ↑  Top 10 Golf Destinations in the World about.com.  Arkistoitu 12.4.2014. Viitattu 8.3.2014. (englanniksi)
31. ↑  Fort Lauderdale Swap Shop Fort Lauderdale Swap Shop.  Arkistoitu 13.3.2014. Viitattu 8.3.2014. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Florida**.
* Suomen WWF sivusto, jossa lisää tietoa Evergladesin suoalueesta (Arkistoitu – Internet Archive)
* Seminoleista englanniksi (Arkistoitu – Internet Archive)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Yhdysvallat Yhdysvaltain hallinnolliset alueet |
| --- |
|  |
| Osavaltiot | 
* Alabama
* Alaska
* Arizona
* Arkansas
* Colorado
* Connecticut
* Delaware
* Etelä-Carolina
* Etelä-Dakota
* Florida
* Georgia
* Havaiji
* Idaho
* Illinois
* Indiana
* Iowa
* Kalifornia
* Kansas
* Kentucky
* Louisiana
* Länsi-Virginia
* Maine
* Maryland
* Massachusetts
* Michigan
* Minnesota
* Mississippi
* Missouri
* Montana
* Nebraska
* Nevada
* New Hampshire
* New Jersey
* New Mexico
* New York
* Ohio
* Oklahoma
* Oregon
* Pennsylvania
* Pohjois-Carolina
* Pohjois-Dakota
* Rhode Island
* Texas
* Tennessee
* Utah
* Vermont
* Virginia
* Washington
* Wisconsin
* Wyoming

 |  |
|  |
| Liittopiiri | 
* Washington (DC)

 |
|  |
| Saarialueet | 
* Amerikan Samoa
* Guam
* Pohjois-Mariaanit
* Puerto Rico
* Yhdysvaltain Neitsytsaaret

 |
|  |
| Erillisalueet | 
* *Bajo Nuevo ja Serranilla*
	+ kiistanalaisia
* Bakerinsaari
* Howlandinsaari
* Jarvis
* Johnstonin atolli
* Kingmanin riutta
* Midwaysaaret
* Navassa
* Palmyran atolli
* Wakensaari

 |
|  |
| 
* luettelo Yhdysvaltain osavaltioista ja territorioista
* intiaanireservaatti

 |

 |